## Zakon o izmjenama i dopunama Zakona o zdravstvenom osiguranju

### NN 82/2001 (26.9.2001.), Zakon o izmjenama i dopunama Zakona o zdravstvenom osiguranju

# HRVATSKI SABOR

1401

Na teme­lju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O ZDRAVSTVENOM OSIGURANJU

Proglašavam Zakon o izmjenama i dopunama Zakona o zdravstvenom osigura­nju,
koji je donio Hrvatski sabor na sjednici 21. rujna 2001.

Broj: 01-081-01-2936/2
Zagreb, 24. rujna 2001.

Predsjednik
Republike Hrvatske
**Stjepan Mesić,** v. r.

## ZAKON

### O IZMJENAMA I DOPUNAMA ZAKONA O ZDRAVSTVENOM OSIGURANJU

Članak 1.

U Zakonu o zdravstvenom osiguranju (»Narodne novine«, br. 75/93.,
55/96., 1/97. – pročišćeni tekst, 109/97., 13/98., 88/98., 10/99., 34/99.,
69/00. i 59/01.) u članku 21. stavku 1. točka 7. mijenja se i glasi:

»7. privremeno nesposoban za rad zbog korištenja porodiljnog dopusta do
jedne godine života djeteta, posvojiteljskog dopusta, prava na rad u skraćenom
radnom vremenu do jedne godine života djeteta iz članka 59. stavka 1. Zakona o
radu te prava na rad u skraćenom radnom vremenu do tri godine života djeteta iz
članka 59. stavka 3. Zakona o radu, uz uvjete propisane ovim Zakonom,«.

Iza točke 9. dodaje se točka
10. koja glasi:

»10. privremeno nesposoban za
rad zbog korištenja porodiljnog dopusta do dvije godine života djeteta za
blizance, trojke, četvorke, odnosno više djece jednake dobi.«

Stavak 2. mijenja se i glasi:

»Iznimno, pravo na novčanu
nadoknadu pripada nezaposlenoj majci, majci na redovitom školovanju i
nezaposlenoj majci korisnici invalidske mirovine zbog profesionalne
nesposobnosti za rad za vrijeme korištenja porodiljnog dopusta od dana rođenja
djeteta do navršenih šest mjeseci djetetova života, pod uvjetima propisanim
posebnim zakonom.«

Članak 2.

U članku 25. stavak 2.
mijenja se i glasi:

»Nadoknada plaće za vrijeme
korištenja obveznoga porodiljnog dopusta, porodiljnog dopusta do jedne godine života
djeteta, porodiljnog dopusta do dvije godine života djeteta za blizance,
trojke, četvorke, odnosno više djece jednake dobi, posvojiteljskog dopusta,
prava na rad u skraćenom radnom vremenu do jedne godine života djeteta iz članka
59. stavka 1. Zakona o radu, prava na rad u skraćenom radnom vremenu do tri
godine života djeteta iz članka 59. stavka 3. Zakona o radu, dopusta iz članka
21. stav­ka 1. točke 8. ovoga Zakona, stanke za dojenje djeteta iz članka 21.
stavka 1. točke 9. ovoga Zakona osigurava se najmanje u visini najnižeg iznosa
nadoknade plaće za vrijeme korištenja porodiljnog dopusta od šestog mjeseca do
jedne godine života djeteta propisanog zakonom o izvršavanju državnog proračuna.
Tako određena nadoknada pripada osiguranicima za vrijeme korištenja obveznoga
porodiljnog dopusta, ako je povoljnija od nadoknade plaće utvrđene prema članku
33. i članku 34. stavku 2. točki 3. ovoga Zakona.«

Iza stavka 5. dodaju se stavci 6. i 7. koji glase:

»Novčana nadoknada nezaposlenim majkama i majkama na redovitom školovanju
za vrijeme korištenja porodiljnog dopusta od dana rođenja djeteta do navršenih šest
mjeseci djetetova života osigurava se u visini propisanoj zakonom o izvršavanju
državnog proračuna.

Novčana nadoknada nezaposlenim majkama korisnicama invalidske mirovine
zbog profesionalne nesposobnosti za rad za vrijeme korištenja porodiljnog
dopusta od dana rođenja djeteta do navršenih šest mjeseci djetetova života
osigurava se najviše u visini razlike iznosa invalidske mirovine i iznosa novčane
naknade propisanog zakonom o izvršavanju državnog proračuna za nezaposlene
majke i majke na redovitom školovanju.«

Članak 3.

U članku 30. stavak 3. mijenja se i glasi:

»Za vrijeme trudnoće, korištenja porodiljnog dopusta, porodiljnog
dopusta do dvije godine života djeteta za blizance, trojke, četvorke, odnosno
više djece jednake dobi, posvojiteljskog dopusta, prava na rad u skraćenom
radnom vremenu do jedne godine života djeteta iz članka 59. stavka 1. Zakona o
radu, prava na rad u skraćenom radnom vremenu do tri godine života djeteta iz članka
59. stavka 3. Zakona o radu, dopusta iz članka 57. Zakona o radu, korištenje
stanke za dojenje djeteta iz članka 60. Zakona o radu osiguranika koji koristi
jedno od navedenih prava obra­čunava se nadoknada plaće utvrđene u ovom Zakonu
i po pres­tanku radnog odnosa do isteka korištenja istoga prava.«

Članak 4.

U članku 47. točka 1. mijenja se i glasi:

»1. nadoknadu plaće za vrijme
korištenja porodiljnog dopusta do jedne godine života djeteta, porodiljnog
dopusta do dvije godine života djeteta za blizance, trojke, četvorke, odnosno
više djece jednake dobi, posvojiteljskog dopusta, prava na rad u skraćenom
radnom vremenu do jedne godine života djeteta iz članka 59. stavka 1. Zakona o
radu, prava na rad u skraćenom radnom vremenu do tri godine života djeteta iz članka
59. stavka 3. Zakona o radu te za novčanu nadoknadu nezaposlenim majkama,
majkama na redovitom školovanju i nezaposlenim majkama korisnicama invalidske
mirovine zbog profesionalne nesposobnosti za rad, za vrijeme korištenja
porodiljnog dopusta od dana rođenja djeteta do navršenih šest mjeseci djetetova
života,«.

Članak 5.

Postupci za ostvarivanje
prava na nadokandu plaće za vrijeme korištenja porodiljnog dopusta do tri
godine života djeteta, prava na nadoknadu plaće za vrijeme rada sa skraćenim
radnim vremenom do treće godine djetetova života iz članka 59. stav­ka 1.
Zakona o radu te prava na novčanu nadoknadu nezaposlenih majki za blizance, treće
i svako sljedeće dijete do treće godine djetetova života započeti prije dana
stupanja na snagu ovoga Zakona dovršit će se po odredbama ovoga Zakona.

Članak 6.

Osiguranik koji je prije
stupanja na snagu ovoga Zakona otpočeo koristiti pravo na porodiljni dopust do
tri godine života djeteta i pravo na rad sa skraćenim radnim vremenom do tri
godine života djeteta iz članka 59. stavka 1. Zakona o radu te nezaposlena
majka koja je prije stupanja na snagu ovoga Zakona otpočela koristiti pravo na
porodiljni dopust za blizance, treće i svako sljedeće dijete do treće godine
djetetova života može nastaviti koristiti to pravo najduže 60 dana od dana
stupanja na snagu ovoga Zakona.

if !supportEmptyParas endif

Članak 7.

Ovaj Zakon stupa na snagu danom objave u »Narodnim novinama«, a
primjenjuje se od 1. listopada 2001.

Klasa: 500-01/01-01/03
Zagreb, 21. rujna 2001.

HRVATSKI SABOR

Predsjednik
Hrvatskoga sabora
**Zlatko Tomčić,** v. r.

Zakon, NN 82/2001-1401